***Detailplaneeringu avaliku arutelu tulemused***

13. juulil 2021 algusega kell 15.00 toimus Jõelähtme vallamajas Kaberneeme küla Juhani kinnistu ja lähiala detailplaneeringu detailplaneeringu avaliku väljapaneku tulemuste avalik arutelu. Puudutatud isik, Kaberneeme tee 9 kinnistu omanikuna, esitas avaliku väljapaneku ajal (12.04.-11.05.2021) oma seisukohad Juhani kinnistu ja lähiala detailplaneeringu lahenduse kohta. Enne avalikku arutelu saatis vallavalitsus kirjale ka omapoolsed vastused.

Arutelul viibisid Kaberneeme tee 9 kinnistu omanik koos konsultandiga, detailplaneeringust huvitatud isik ja Juhani kinnistu omanik, valla planeeringuspetsialist ning planeerija. Kaberneeme tee 9 kinnistu omanik soovis täpsustusi kavandatava elamu kauguse osas temale kuuluvast elamust. Kaaluti võimalikku visuaalset reostust, mida võib tekitada uute hoonete rajamine naaberkinnistule. Samuti arutati sademe -ja liigvee ärajuhtimisega seotut ning planeeringus tehtud ettepanekuid hoone arhitektuurse väljanägemise kohta. Kaberneeme tee 9 kinnistu omanik soovis veenduda, et detailplaneeringus esitatud hoonete paigutus ei vähenda Kaberneeme tee 9 elamu insolatsiooni. Arutati ka detailplaneeringu avalikule väljapanekule esitatud 3-D illustratiivse materjali üle. Vallavalitsuse spetsialist ja planeerija selgitasid, et need on esialgsed ja üldistatud pildid, mida ei kehtestata. Konkreetsed lahendused koos sademevee ärajuhtimisega antakse hoonete ehitusprojektiga. Lepiti kokku detailplaneeringu materjali täiendamise osas, mille järgselt on Kaberneeme tee 9 kinnistu omanik valmis lahenduse heaks kiitma ning Juhani kinnistu ja lähiala detailplaneeringut ei esitata järelevalve menetlusse riigihalduse ministrile.